PRAKSIS VED ST.DOMINICS INTERNATIONAL SCHOOL, PORTUGAL 

 

1. Generell del

Fredag 3. mars satte vi oss på flyet til Lisboa. Fremfor oss ventet en 4 ukes lang praksisperiode  ved St. Dominics International School. Vi hadde fått beskjed av rektoren ved St. Dominics, Mr. Thompson, at han skulle komme å hente oss på flyplassen. Mannen som hentet oss var skolens bussjåfør, noe som vi ikke fikk med oss siden han ikke presenterte seg. Det var fire ganske forvirret jenter som ble kjørt til leiligheten. Vi syntes rektoren var veldig lite snakkesalig og var dårlig i engelsk til å være fra Australia. Han kjørte oss til leiligheten som vi hadde leid oss i Estoril, som ligger et lite stykke utenfor Lisboa. Det passet bra i forhold til beliggenheten til skolen, som ligger i San Domingo De Rana, et tettsted mellom Lisboa og Estoril Den første helgen gikk med til shopping i Lisboa og til å gjøre oss kjent med bydelen Estoril. Vi besøkte også ”Casino Estoril” som lå rett ved siden av der vi bodde, som er et av Europas største casino. 

Mandag var det klart for første skoledag, og vi ble møtt av den virkelige Mr. Thompson. Vi ble vist rundt på skolen, og skolen var arealmessing mye mindre enn vi hadde forestilt oss. Skolen har elever fra 5 til 18 år. I alt 670 elever, fra 58 land. Vi fikk også hilst på de norske elevene som var der, som syntes det var stor stas med norske studenter. Jeg skulle være hos Mrs. Bradford i 4B. Det tilsvarer det samme som 3.trinn i den norske skole. 

De første dagene gikk med til observasjon samtidig som jeg ble kjent med klassen. Det var veldig mange nye inntrykk, så jeg er glad jeg fikk observere i begynnelsen. Jeg trengte litt tid til å bli vant til å snakke engelsk.. Det var en stor utfordring, for ordene kom ikke akkurat av seg selv i begynnelsen. I klassen var det overraskende få barn fra andre land, de aller fleste var portugisiske barn som kom fra velstående hjem. Det var ikke uvanlig at jeg fikk høre om hushjelpen eller svømmebassenget i hagen. Få av barna hadde engelsk som sitt morsmål, så de var forståelsesfulle for at min engelsk ikke var perfekt. Mot slutten av uken fikk jeg mer ansvar og arbeidet med elevene i små grupper. Den andre uken skulle jeg undervise og ha ansvar for klassen alene. Jeg underviste mest i matematikk og Unit of Inquery (Tema- og prosjektarbeid. 

Vi ble alle veldig slitne mentalt de første to ukene, da det var så mange nye inntrykk. Etter den andre uken var det kursdag torsdag og fredag, og da var vi så heldige å få fri. Det var veldig godt med de to ekstra fridagene, men de andre jentene ble dessverre syke. Det gikk heldigvis fort over, så vi fikk utnyttet fridagene og helgen bra. Samtidig bodde vi rett ved stranden, så de dagene det var fint vær, dro vi dit etter skoletid. 

Hoveddel

Før vi dro dit fikk beskjed om at hist alt hadde gjort en avtale med St. Dominics om at vi skulle delta i minst 15 timer hver uke. I det lå det observasjon, fungere som assistent eller ha det fulle ansvaret for klassen. Det var da opp til hver enkelt øvingslærer hvor mye de ville kreve av studenten. Jeg var heldigvis forberedt på en god del arbeid, for alle forberedelser og refleksjoner tok mye lengre tid da alt måtte gjøres på engelsk. 

 Øvingslæreren min, Mrs. Bradford var veldig samarbeidsvillig og jeg merket godt at hun hadde erfaring med øvingslærerrollen, da hun har vært øvingslærer tre år tidligere. Det ble stilt de samme kravene som i Norge, jeg måtte ha planen for timene klar en dag i forveien. Hun var veldig konstruktiv, så vi hadde en rask føreveiledning og etterveiledning til hver time jeg hadde ansvar for, uten at det drøyet for lenge. Mrs. Bradford var veldig flink til å oppmuntre meg når jeg var usikker, og hjalp meg å ta utfordringene som kom. Etter hver time måtte jeg skrive en refleksjon over hva jeg gjorde, hvordan det hadde gått og hva jeg vil jobbe videre med.

Her var jeg alene som student i en klasse. Det var på mange måter en positiv opplevelse. Da hadde jeg hele tiden bare meg selv å tenke på, og øvingslærer var den eneste jeg måtte samarbeide med. Samtidig hadde øvingslærer fokus på bare meg. I begynnelsen av praksisen hadde jeg lyst til å bare fungere som en assistent i klassen. I ettertid er jeg veldig glad for at jeg tok utfordringene, det var veldig lærerikt. Ved å være den eneste studenten i en klasse, fikk jeg muligheten til å få veldig god kontakt med elevene. De var veldig vennlige og syntes det var stas med en student i klassen. 

De første timene jeg hadde ansvaret alene trodde jeg det ville bli engelsken min som ville være den største utfordringen. I stedet ble det å holde klassen i ro. De er vant til at det blir stilt store krav til dem, og grensene er klare. Det gjorde at de var veldig raskt ute med å teste meg. Den første timen gikk ikke så bra, men senere så ble det mye lettere. Sammen med øvingslærer bestemte vi visse grep som jeg måtte ta hvis de ikke hørte etter, samtidig som jeg lærte mange metoder for å få oppmerksomheten.

Den første uken var jeg skikkelig sjokkert over måten de utførte disiplinen på. Alt var så ulikt fra det jeg er vant til. Var det noen av elevene som ikke oppførte seg som de skulle, var det ingenting i veien for å kjefte og ydmyke dem foran alle de andre elevene. Det var stor forskjell fra lærer til lærer hvordan de straffet elevene, men læreren ved siden av klassen min, brukte ofte å få barna til å gå opp til tavla og stille seg med hodet vendt mot veggen. Jeg opplevde også at elevene måtte skrive ”Jeg vil lære å respektere.” hundre ganger på et ark. Det er en veldig gammeldags måte å straffe elevene på, og men metodene varierte som sagt fra lærer til lærer. Elevene hadde to pauser i løpet av dagen. Øvingslæreren min holdt elevene inne i pausene hvis de ikke hadde oppført seg eller ikke hadde gjort hjemmeleksene. I begynnelsen syntes jeg forferdelig synd på barna, men samtidig er de fullt klar over hva som blir forventet av dem og hvordan de skulle oppføre seg. Jeg hadde store problemer med å straffe dem, men øvingslæreren min mente det måtte til for at jeg skulle få respekt. 

Øvingslæreren min var en veldig flink lærer, og elevene hadde stor respekt for henne. Hun hadde veldig mange metoder for å motivere dem og få deres oppmerksomhet. Likevel er jeg ikke like enig i hennes måte å kjefte til dem på. Hun hadde ingen problemer med å henge ut elevene foran alle de andre. Ved å gjøre det ville de føle skam nok til at de ikke gjorde det igjen. Jeg synes ikke dette er måten å gjøre det på, for motivasjonen for å oppføre seg bra bør ikke være redselen for å bli ydmyket.

Straff og belønning stod mye sterkere her enn i Norge. Elevene i klassen som hadde ekstra problemer med å høre etter, hadde i 10 poeng som utgangspunkt hver dag. Oppførte de seg dårlig ( som å snakke i munnen på lærer, ikke gjøre som de ble fortalt osv ) mistet de poeng. De måtte selv føre opp poengene de mistet i dagboken sin som foreldrene ser. Mistet de seks poeng eller mer på en dag, ville læreren ha med begrunnelse. Ytre motivasjon var noe som stod høyt på denne skolen. Oppførte de seg bra ble de belønnet med forskjellige poeng og stjerner. Elevene kunne få poeng bare for å gå fint i gangene. 

Elevene begynner på skolen når de er fem år. Her er ikke de første skoleårene lagt opp på samme måte som i Norge. Her krevde de at femåringer satt rolige og stille fra klokken halv ni til halv fire på ettermiddagen, med bare to pauser i løpet av dagen. I løpet av dagen var det ikke som i Norge, satt av tid til å leke seg. Jeg synes ikke man skal kreve så mye av så små barn. Det er ikke naturlig for dem å sitte i ro så lenge. De fleste barna hadde aktiviteter etter skoletid, og det var veldig få unnskyldninger som ble godtatt for ikke å gjøre hjemmeleksene sine. Til og med femåringene hadde hjemmelekse. 

Avslutning

Dette var en praksisperiode jeg aldri vil glemme. Jeg har fått oppleve hvordan en internasjonal skole fungerer, samtidig som jeg har fått muligheten til å bli kjent med kulturen i et annet land. Spesielt godt var det å komme til et varmere klima. Det passet oss fint å dra fra ti minusgrader og komme til femten plussgrader. Vi studentene som dro nedover leide oss en leilighet sammen, noe som vi er veldig glade for. Det ble litt dyrere og det ble snakket mer norsk, men samtidig ble det mye mer praktisk i forhold til det å finne på ting sammen og gjøre som vi ville. På skolen var alle de ansatte veldig hyggelige mot oss, og vi følte oss velkomne. Jeg fikk veldig god kontakt med elevene i klassen, og de syntes det var moro med en student  klassen. Jeg var veldig heldig med øvingslæreren min, da jeg kom godt overens med henne samtidig som jeg lærte mye av henne under praksisen. Jeg vil absolutt anbefale andre studenter til å ta praksisen sin i utlandet. Man opplever og lærer så mye, samtidig som du får minner for livet!

Brit Ina Lervik

